钦定古今图书集成/理学汇编/文学典/第128卷 > 《与洪方洲书》前人
## 钦定古今图书集成/理学汇编/文学典/第128卷 > 《与洪方洲书》前人

“令弟过此，不能相值，有负兄命，罪罪！”书中所言举业
三十馀字法则平生无此活套，盖传者误也。读兄所
寄如《祭侯侍郎》等诸文及诸诗，皆雄深有力，胜于旧
作，足征多蓄之效。至《送鹿园》文字，虽傍理路，终似蹈
袭，与自得处颇无交涉。盖文章稍不自胸中流出，虽
若不用别人一字一句，只是别人字句，差处只是别
“人的差，是处只是别人的是也。若皆自胸中流出，则
𬬻锤在我，金铁尽镕，虽用他人字句，亦是自己字句，
如《四书》中引书引诗之类是也。愿兄且将理要文字
权且放下，以待完养神明，将向来闻见一切扫抹胸
中，不留一字以待自己真见露出，则横说竖说，㪅无
依傍，亦更无走作也。何如！何如！向曾”作一书与鹿门，
论文字工拙“在心源”之说，兄曾见之否？鄙人无意于
文数年矣，既非才所素长，又非性所素好，独吾兄谬
尝以为可，然仆自知其不可也。向来诸人所托，不终
所事，如借债不还钱，无所逃之。然每一奋笔，如策跛
驴耕石田，转觉苦涩，复尔罢去。念债限久满，又无利
息，何时是了，以是蹶然强作数篇，虽稍有可意处，只
是庸浅，以非精神所注也，然不敢不以呈于吾兄与
鹿门也。然仆以非素所长之才，而又当夜气之惰，两
君以才所素长，又当朝气之锐，苟见吾文，当相与一
噱，而后信吾自知之不妄也。此后尚有文债二十馀
篇，若便了此，则四十馀年业障，一时顿销。昔禅师不
受隔宿之约，病夫此后更不受文字约矣。既不自耕，
又不读书，为文又不教书，又以病不能行庆吊应人
事，自奉侍老亲，及与家庭子弟谈说闲话之外，悄然
㪅无一事，若不唤作一“闲道人”，便当作一疣赘废物
矣，可为快然。倘天与樗年，得至五六十外，此时于本
根稍有一二见处，或当写出数百字，以记余之拙，若自量一无所见，则不敢更烦毛颖公也。文章之柄，寔
在兄辈，勗之勗之！承抄道书，倘得一二语开明此心，
即兄之教。但其中多浪漫，如紧要语绝少，此后不必
重烦吏人，可且辍之。至如丘长春《语录》，马丹阳《语录》，
人云“别有刻本，或于藏经中检出”，则愿兄为留意也。